                                                                                              Interno prečišćeni tekst Odluke                                                                                                                          
O D L U K A
O OPŠTINSKIM  I NEKATEGORISANIM  PUTEVIMA

I ULICAMA U NASELJENIM MESTIMA

OPŠTINE BAČKI PETROVAC

                               („Službeni list opštine Bački Petrovac“, br. 4/2007 i 18/2016)
I OPŠTE ODREDBE

Član  1.
Ovom Odlukom se uređuje upravljanje, izgradnja, rekonstrukcija, održavanje, zaštita, razvoj i način korišćenja opštinskih  i nekategorisanih puteva, ulica i drugih javnih površina na teritoriji Opštine Bački Petrovac i obezbeđenje sredstava za upravljanje, izgradnju, rekonstrukciju, zaštitu i održavanje ovih puteva i objekata na njima.

Član  2.
           Opštinski putevi su javni putevi koji povezuju naseljena mesta Opštine, i naseljena mesta Opštine sa magistralnim i regionalnim putevima i utvrđuju se Odlukom skupštine opštine.

           Ulice su javni putevi u naseljenim mestima, koji služe za kretanje vozila i pešaka i određuju se urbanističkim planovima.

           Nekategorisane puteve čine poljski, šumski i putevi po nasipima za odbranu od poplava i određuju se katastarskim planovima.

           Pod javnim površinama u smislu ove Odluke podrazumevaju se platoi, parking prostori i slično.

Član  3.
           Skupština opštine Bački Petrovac može ulicu ili opštinski put odrediti za deo magistralnog ili regionalnog puta po prethodno pribavljenoj saglasnosti Ministarstva za saobraćaj i veze Republike Srbije.

Član 4.
            Opštinski putevi na teritoriji Opštine Bački Petrovac su:

1. put L-1, Gložan spajanje sa M-7 – Bački Petrovac ( ulica Lenjinova, Prvomajska)
      spajanje sa R-102  u dužini 9,3 km,

2. put L-2, Bački Petrovac spajanje sa R-102 (ulica Prvomajska, Kulpinska) – Kulpin do kraja k.o. Kulpin prema Ravnom Selu (ulica M. Tita) u dužini 6,1 km,

3. put L-3,  Gložan spajanje sa M-7 (ulica M. Tita) – Gložan spajanje sa L-1 (ulica Masarikova) u dužini 1,2 km,

4. put L-4 spajanje sa R-102 – Železnička stanica Maglić (ulice N. Domazeta, 29. novembra, i Bratstva i jedinstva) u dužini 2,3 km.

Član 5.
                  Kolovozi u ulicama kroz koje prolazi regionalni put R-102 na teritoriji Opštine Bački Petrovac su:

                  - u Bačkom Petrovcu kolovoz ulice Novosadske, XIV VUSB, Kolarove, Prvomajske i 28. oktobra.
II  UPRAVLJANJE

Član  6.
                   Opštinska uprava Bački Petrovac, Odeljenje za privredu, urbanizam, komunalno-stambene i inspekcijske poslove staraće se o sprovođenju zakonskih obaveza koje se odnose na upravljanje, zaštitu, održavanje, finansiranje, izgradnju i rekontrukciju opštinskih puteva, ulica i nekategorisanih puteva na teritoriji opštine Bački Petrovac.

                   Poslove upravljanja, zaštite i razvoja nekategorisanih puteva obavlja Opštinska uprava Odeljenje za privredu, urbanizam, komunalno-stambene i inspekcijske poslove i Mesne zajednice na teritoriji čijih katastarskih opština se nalaze nekategorisani putevi, a poslove   održavanja i zaštite  nekategorisanih puteva obavljaju Opštinska uprava Odeljenje za privredu, urbanizam, komunalno-stambene i inspekcijske poslove, Mesne zajednice, poljoprivredna preduzeća i asocijacije zemljoradnika organizovanih po Mesnim zajednicama kao korisnici nekategorisnih puteva u koordinaciji sa Mesnim zajednicama i Opštinskom upravom Odeljenjem za privredu, urbanizam, komunalno-stambene i inspekcijske poslove.

                      Opštinska uprava Bački Petrovac, Odeljenje za privredu, urbanizam, komunalno-stambene i inspekcijske poslove izrađuje godišnje i srednjoročne planove za izgradnju, rekonstrukciju, održavanje i zaštitu opštinskih puteva, ulica i nekategorisanih puteva na teritoriji opštine Bački Petrovac, koje usvaja nadležni organ opštine.

Član  7.
                   Pod upravljanjem u smislu ove odluke podrazumeva se :

· poslovi na pripremanju i donošenju godišnjih i srednjoročnih planova izgradnje; rekonstrukcije, zaštite i održavanja puteva;

· poslovi koji se odnose na upotrebu sredstava za izgradnju, rekonstrukciju i zaštitu i održavanje puteva i objekata / autobuskih stajališta i nadstrešnica /, za zaštitu, održavanje i obnovu horizontalne i vertikalne signalizacije, za  izradu planova tehničkog regulisanja saobraćaja i sl.;

· poslovi u vezi sa poveravanjem i ugovaranjem poslova na zaštiti i održavanju puteva;

· poslovi koji se odnose na vođenje potrebnih evidencija o putevima sa kojima se upravlja;

· poslovi koji se odnose na blagovremeno preduzimanje odgovarajućih aktivnosti i mera za organizaciju zaštite i održavanje javnih puteva sa kojima se upravlja;

· poslovi koji se odnose na održavanje putnog zemljišta, i

· drugi poslovi koji se odnose na zaštitu i održavanje puteva.

III  IZGRADNJA I REKONSTRUKCIJA

Član  8.
               Izgradnja, rekonstrukcija, zaštita i održavanje puteva na teritoriji Opštine Bački Petrovac, vrši se na osnovu godišnjih i srednjoročnih planova odnosno programa radova.

Član  9.
              Odobrenje za izgradnju i rekonstrukciju puta, njegovog dela ili putnog objekta, kao i upotrebnu dozvolu za opštinski put, za ulicu i nekategorisani put izdaje opštinski organ nadležan za poslove urbanizma.

Član  10.
             Opštinska uprava Odeljenje za privredu, urbanizam, komunalno-stambene i inspekcijske poslove izdaje saglasnost na tehničku dokumentaciju za izgradnju ili rekonstrukciju opštinskih puteva, ulica i putnih objekata.

             Izgrađene ili rekonstruirane ulice, puteve i putne objekte, Investitor je dužan da, sa odgovarajućom tehničkom dokumentacijom, preda Opštinskoj upravi, Odeljenju za privredu, urbanizam, komunalno-stambene i inspekcijske poslove na održavanje u roku od 10 dana od dobijanja upotrebne dozvole.                     

Član  11.
              Svi poslovi vezani za izgradnju i rekonstrukciju puteva, vrše se u skladu sa Zakonom o javnim putevima i Zakonom o planiranju i zgradnji. 

IV ODRŽAVANJE PUTEVA

Član  12.
              Održavanjem javnog puta / opštinskih puteva i ulica / u smislu ove Odluke, smatraju se radovi kojim se obezbeđuje nesmetan i bezbedan saobraćaj vozila i kretanje pešaka i čuva upotrebna i realna vrednost puta.

Član  13.
               Radovi na održavanju javnog puta / opštinskih puteva i ulica / su naročito :

· pregled javnih puteva i putnih objekata;
· popravka, obnavljanje i zamena delova kolovoza i trupa javnog puta;

· čišćenje kolovoza;

· održavanje bankina;

· zaštita kosina nasipa, useka i zaseka;

· čišćenje i uređenje jarkova i propusta na opštinskih putevima;

· postavljanje zamena, čišćenje i opravka horizontalne i vertikalne signalizacije;

· popravka i zaštita mostova i objekata od korozije;
· košenje trave i održavanje zelenih površina pored opštinskih puteva;

· čišćenje snega i leda sa kolovoza; i 

· drugi radovi na održavanju;

Član  14.
                   Poslove održavanja javnog puta / opštinskih puteva i ulica / Opštinska uprava Odeljenje za privredu, urbanizam, komunalno-stambene i inspekcijske poslove poverava preduzeću koje je osnovala Skupština opštine Bački Petrovac, drugom preduzeću ili pravnom licu, koje je registrovano za ovu delatnost a koje je ponudilo najpovoljnije uslove po konkursu ili predmeru.

Član  15.
                  Opštinsko veće Opštine Bački Petrovac i preduzeće ili drugo pravno lice, kome su ustupljeni poslovi-radovi na održavanju puteva zaključuju Ugovor, kojim se regulišu međusobna prava i obaveze. 


Ugovorom iz prethodnog stava bliže se utvrđuje: poslovi koji se poveravaju, način vršenja, cena po jedinici mere, vreme na koje se ugovor zaključuje, postupak raskida ugovora pre isteka vremena na koji je zaključen i prava i obaveze koje iz toga proističu, kao i druga pitanja. 

Član  16.
                   Svi poslovi vezani za održavanje i zaštitu puteva vrše se u skladu sa važećim propisima koji se odnose na ovu oblast.

Član  17.
                   Sopstvenici, odnosno pravna i fizička lica koja se staraju o objektima i instalacijama postavljenim ili ugrađenim u javni put i u zemljišnom pojasu dužni su da o svom trošku izmeste te objekte, odnosno prilagode ih nastalim promenama.

V RASKOPAVANJE OPŠTINSKIH PUTEVA, ULICA I 

     DRUGIH JAVNIH POVRŠINA

Član  18.

Pod raskopavanjem opštinskih puteva, ulica i drugih javnih površina, u smislu odredaba ove Odluke, podrazumeva se izvođenje radova na opštinskim putevima, ulicama i drugim javnim površinama, u cilju izgradnje i popravke podzemnih i nadzemnih instalacija, odnosno objekata komunalne infrastrukture, kao i priključenja pravnih i fizičkih lica na pojedine sisteme komunalne infrastrukture.
Član  19.

Raskopavanje opštinskih puteva, ulica i drugih javnih površina vrši se na osnovu pribavljenog odobrenja za izgradnju i potvrđene prijave početka radova, ukoliko je za takvu vrstu radova po propisima o planiranju i izgradnji, potrebno pribavljanje odobrenja za izgradnju.


Pre početka izvođenja radova investitor iz stava 1. ovog člana dužan je da pismeno obavesti i gradjevinsko-saobraćajnu inspekciju o početku izvođenja radova kao i roku završetka izgradnje i da pribavi od Opštinske uprave, Odeljenja za privredu, urbanizam, komunalno-stambene i inspekcijske poslove uslove za vraćanje javne površine u prvobitno stanje. 

Član 20.

Ukoliko za planiranu vrstu radova na opštinskom putu, ulici i drugoj javnoj površini nije potrebno pribavljanje odobrenja za izgradnju, u smislu propisa o planiranju i izgradnji, raskopavanje opštinskog puta, ulice i druge javne površine vrši se na osnovu pribavljenog odobrenja za raskopavanje.


Odobrenje za raskopavanje iz stava 1. ovog člana, na zahtev fizičkog ili pravnog lica (u daljem tekstu investitor) izdaje rešenjem Opštinska uprava, Odelenje  za privredu, urbanizam komunalno-stambene i inspekcijske poslove.

Član 21.

U zahtevu za pribavljanje odobrenja za raskopavanje opštinskog puta, ulice i druge javne površine, investitor je dužan da navede razlog raskopavanja i u zavisnosti od toga priloži odgovarajuće dokaze.


Uz zahtev za pribavljanje odobrenja za raskopavanje, pored dokaza iz stava 1. ovog člana, investitor obavezno prilaže uslove za raskopavanje. 

                     Uz zahtev za izdavanje odobrenja za raskopavanje ulica i javnog puta mora se priložiti :

· odobrenje za gradnju

· overeni projekat

· dokaz o obezbeđenju sredstava za popravku ulice ili javnog puta.

Član 22.

Uslove za raskopavanje izrađuje Opštinska uprava Odeljenje za privredu, urbanizam, komunalno-stambene i inspekcijske poslove.


Uslovi za raskopavanje sadrže naročito:

· mesto na kome se vrši raskopavanje,

· način i vreme raskopavanja i mesto deponovanja iskopanog materijala,

· način obeležavanja gradilišta, način regulisanja saobraćaja,
· način i vreme dovođenja raskopane površine u prvobitno stanje i 

· druge potrebne uslove.

Član 23.

Rešenjem kojim se odobrava raskopavanje opštinskih puteva, ulica i drugih javnih površina utvrđuje se naročito: podaci o investitoru, razlog raskopavanja, mesto način i vreme raskopavanja, rok i način vraćanja raskopane površine u prvobitno stanje.

Član  24.

Izuzetno od odredaba člana 19. i 20. ove Odluke, raskopavanje opštinskog puta, ulice i druge javne površine, u slučaju potrebe za hitnim intervencijama radi otklanjanja kvara na objektima komunalne infrastrukture i drugim instalacijama, investitor može otpočeti raskopavanje i bez pribavljenog odobrenja za raskopavanje, pod uslovom da o tome obavesti građevinsku - saobraćajnu inspekciju.


Investitor iz stava 1. ovog člana, dužan je da u roku od 3 dana po završetku radova vrati javnu površinu u prvobitno stanje prema uslovima koje odredi Opštinska uprava Odeljenje za privredu, urbanizam, komunalno-stambene i inspekcijske poslove. 

Član 25.

Na rešenje kojim se odlučuje o zahtevu za raskopavanje opštinskih puteva, ulica i drugih javnih površina može se uložiti žalba Opštinskom veću u roku od 15 dana od dana prijema rešenja.  

Član  26.
                   Popravku, čišćenje dela ulice ili javnog puta, usled zauzeća ili raskopavanja, obavlja investitor radova, prema tehničkim uslovima i uz nadzor Opštinske uprave Odeljenja za privredu, urbanizam, komunalno-stambene i inspekcijske poslove.

                   Garantni rok za radove iz stava jedan ovog člana iznosi 3 godine od dana prijema radova.

VI  ZAŠTITA OPŠTINSKIH PUTEVA, NEKATEGORISANIH PUTEVA, ULICA
      I DRUGIH JAVNIH POVRŠINA

Član  27.
                   Opštinska uprava Odeljenje za privredu, urbanizam, komunalno-stambene i inspekcijske poslove vodi evidenciju ulica i opštinskih puteva, putnih objekata i saobraćajne signalizacije.

Član  28.
                    Radovi na održavanju nekategorisanih puteva / poljski, šumski i putevi po nasipima / su naročito:

· pregled nekategorisanih puteva i objekata na njima;
· planiranje i ravnanje puteva;

· odvođenje vode sa puteva;

· košenje trava, održavanje i obnavljanje zasada na zemljišnom pojasu 

· postavljanje, zamena, uklanjanje i popravka vertikalne signalizacije i drugih oznaka tamo gde je to neophodno a naročito na mestima ukrštanja ovih puteva sa javnim putevima i železničkim prugama;

· čišćenje i uređivanje jarkova i propusta;

· otklanjanje nedostataka na putevima i na objektima;

· drugi radovi na održavanju.

Član  29.
                   Zemljišni pojas nekategorisanih puteva je zemljište koje pripada putu prema podacima koji se vode kod nadležnog organa za poslove katastra.

Član  30.
                   Zemljišni pojas koji pripada putu može se koristiti za postavljanje reklamnih panoa, tabli i sl., u poljoprivredne svrhe ili druge privredne delatnosti ako za to postoje uslovi i ako se za to pribavi odobrenje.

                   Odobrenje za korišćenje putnog zemljišta za namene iz stava 1. ovog člana izdaje Opštinska uprava Odeljenjje za privredu, urbanizam, komunalno-stambene i inspekcijske poslove uz naplatu odgovarajuće naknade.

Član  31.
                   Na zemljišnom pojasu opštinskog puta i puteva u ulicama, zabranjeno je ostavljanje bilo kakvog materijala, predmeta, poljoprivrednih mašina i alatki, priključnih vozila, priključnih mašina, havarisnih vozila, neispravnih i trajno napuštenih vozila kao i ostavljanje ispravnih teretnih i priključnih motornih vozila i sl. kao i oštećivanje kolovoznog zastora i putnog pojasa poljoprivrednim mašinama i predmetima / alatkama / ili pak na bilo koji drugi način.


Na zemljišnom pojasu širine 1 metar od spoljne ivice kolovoza zabranjeno je sađenje drveća, šiblja i žbunova i podizanje zasada žive ograde i drugih objekata, kao i postavljanje raznih predmeta, koji bi predstavljali smetnju za bezbedno uključivanje u saobraćaj.

Član  32.
                   Odredbe Zakona o javnim putevima kojima je regulisana  zaštita javnih puteva primenjuju se i na zaštiti nekategorisanih puteva. 
    VII TEHNIČKO REGULISANJE SAOBRAĆAJA

Član 33.

Pod tehničkim regulisanjem saobraćaja podrazumeva se: usmeravanje tranzitnog, teretnog, biciklističkog, zaprežnog i pešačkog saobraćaja, određivanje jednosmernih puteva i ulica, utvrđivanje puteva i ulica u kojima se zabranjuje saobraćaj ili saobraćaj određene vrste vozila, ograničenje brzine kretanja za sve ili pojedine kategorije vozila, određivanje prostora za zaustavljanje i parkiranje, utvrđivanje najbezbednijeg načina regulisanje saobraćaja na pojedinim raskrsnicama, utvrđivanje načina i vremena kada se može vršiti snabdevanje trgovinskih, zanatskih i drugih objekata u zonama u kojima je zabranjen saobraćaj.

Član 34.

Saobraćajno-tehničku dokumentaciju o postavljanju saobraćajnih znakova izrađuje Opštinska uprava Odeljenje za privredu, urbanizam, komunalno-stambene i inspekcijske poslove u skladu sa urbanističkim planovima.   


Član 35.

Rešenje o usvajanju saobraćajno-tehničke dokumentacije o postavljanju saobraćajnih znakova donosi Opštinsko veće Opštine Bački Petrovac na osnovu prethodno pribavljenog mišljenja Saveta za bezbednost saobraćaja na putevima na teritoriji opštine Bački Petrovac (u daljem tekstu: Savet).

Član 36.

Savet iz prethodnog stava obrazuje Opštinsko veće Opštine Bački Petrovac.


Savet se obrazuje na period od četiri godine, a čine ga predsednik i šest članova.

Član 37.

Zadatak Saveta je da pregleda urađenu saobraćajno tehničku dokumentaciju o postavljanju saobraćajnih znakova, sačini zapisnik sa stručnim mišljenjem i isti dostavi Opštinskoj upravi, Odeljenju za privredu, urbanizam, komunalno-stambene i inspekcijske poslove.


Ukoliko Savet ima primedbi na urađenu saobraćajno-tehničku dokumentaciju, pre dostavljanja zapisnika sa stručnim mišljenjem Opštinskom veću, primedbe dostavlja Opštinskoj upravi Odeljenju za privredu, urbanizam, komunalno-stambene i inspekcijske poslove koja je dužna da postupi po istim.

Član 38.

Postavljanje saobraćajnih znakova vrši Opština u skladu sa usvojenom saobraćajno-tehničkom dokumentacijom poveravanjem poslova javnom komunalnom preduzeću.


Usvojenu saobraćajno-tehničku dokumentaciju o postavljanju saobraćajnih znakova čuva  Odeljenje za privredu, urbanizam, komunalno-stambene i inspekcijske poslove.
Član 39.

Rešenje o posebnom režimu saobraćaja donosi Opštinska uprava Odeljenje za privredu, urbanizam, komunalno-stambene i inspekcijske poslove po prethodno pribavljenom mišljenju Komisije.


Pod posebnim režimom saobraćaja u smislu odredaba ove Odluke podrazumeva se svako odstupanje od režima saobraćaja utvrđenog na način propisan u članu  32. i 33. ove odluke a do kojeg je došlo zbog potrebe zatvaranja za saobraćaj pojedinih opštinskih puteva i ulica zbog radova, održavanja većih manifestacija, kao i u drugim slučajevima kada je potrebno izvršiti promenu režima saobraćaja.

VIII  FINANSIRANJE

Član 40.
Sredstva za izgradnju, rekonstrukciju, zaštitu i održavanje ulica i javnih puteva
obezbeđuju se u budžetu  Opštine Bački Petrovac iz Zakonom utvrđenih izvora i to iz :

1. godišnja naknada za drumska motorna vozila, traktore i priključna vozila;

2. godisnja naknada za vozila na motorni pogon koja nisu obuhvaćena tačkom 1. ovog člana;

3. naknada za vanredni prevoz;

4. godišnja naknada za držanje motornih vozila, traktora i priključnih vozila;

5. naknada za postavljanje natpisa u zemljišnom pojasu;

6. naknada za zakup određenih delova zemljišnog pojasa i drugog zemljišta koji pripada javnom putu;

7. dela naknade za zakup poljoprivrednog zemljišta u državnoj svojini,

8. naknada za priključenje prilaznog puta na javni put;

9. naknada za postavljanje instalacija na putu;

10. dela naknade za uređivanje građevinskog zemljišta;

11. udruženih sredstava iz samodoprinosa mesnih zajednica, preduzeća, građana i iz drugih osnova.

Član  41.
                   Sredstva za održavanje nekategorisanih puteva obezbeđuju se :

1. učešćem korisnika nekategorisanih puteva;

2. novčanim i drugim prilozima zainteresovanih korisnika nekategorisanih puteva;

3. dotacijama iz budžeta Opštine i Mesnih zajednica i drugih izvora;
      4.   dela naknade od zakupa poljoprivrednog zemljišta u državnoj svojini.                                                   

IX  NADZOR

Član  42.
Nadzor nad sprovođenjem odredaba ove Odluke i drugih propisa koji se odnose na 

održavanje, zaštitu, izgradnju i rekonstrukciju puteva vrši građevinski - saobraćajni inspektor. 

Član 43.

Ukoliko investitor otpočne raskopavanje javne površine suprotno odredbama člana 19. i 20. ove Odluke, građevinski - saobraćajni inspektor će rešenjem obustaviti radove i narediti da se javna površina vrati u prvobitno stanje.

Član 44.

Ukoliko investitor po završetku raskopavanja javne površine istu ne dovede u prvobitno stanje u roku i na način utvrđen rešenjem iz člana 23. ove Odluke, odnosno uslovima Opštinske uprave Odeljenja za privredu, urbanizam, komunalno-stambene i inspekcijske poslove iz člana 24. i 26. ove Odluke, inspektor će rešenjem narediti dovođenje u prvobitno stanje javne površine u primerenom roku a pod pretnjom prinudnog izvršenja o trošku investitora.                                                    

X  KAZNENE ODREDBE

Član  45.
                   Za učinjeni prekršaj fizičko i pravno lice će biti kažnjeno shodno kaznenim odredbama utvrđenih Zakonom o javnim putevima.

Član  46.
                   Prihodi od kazni za prekršaj na putevima na teritoriji Opštine Bački Petrovac su prihodi budžeta Opštine Bački Petrovac a prenose se opštini za namene održavanja puteva.

XI  PRELAZNE I ZAVRŠNE ODREDBE

Član  47.
                   Ova Odluka stupa na snagu 8 dana od dana objavljivanja u „Službenom listu Opštine Bački Petrovac“.

